Horst Schweinberger

Horstas Švainbergeris (; 1916 m. balandžio 15 d. Pozene, Vokietijos imperija – ????) – vokiečių tautybės SS pareigūnas, Panerių žudynių organizatorius ir vykdytojas nuo 1941 m. liepos iki 1941 m. gruodžio.

Nuo 1941 m. liepos (ar rugpjūčio) iki 1941 m. pabaigos H. Švainbergeris atliko Vilniaus vokiečių saugumo policijos ir saugumo tarnybos (SD) skyriaus atstovo Ypatingajam būriui pareigas. Dalyvavo visuose Ypatingojo būrio įvykdytų Panerių žudynių epizoduose.

Po Antrojo pasaulinio karo H. Švainbergeris dėl įtariamų karo meto nusikaltimų buvo tardomas Vakarų Vokietijoje. Pritrūkus įrodymų, 1973 m.  Vysbadeno apylinkės teismas atmetė ikiteisminio tyrimo prašymą dėl H. Švainbergerio karo metų veiklos.

 Biografija 

Nuo 1933 iki 1937 m. tarnavo Vokietijos kariuomenėje. Iki 1939 m. dirbo Berlyno viešojoje policijoje. Studijavo nacionalsocialistų partijos mokykloje  Niurnberge.

Prasidėjus Vokietijos–SSRS karui, 1941 m. birželį dislokuotas Kaune. Iš pradžių buvo vokiečių rezervinės policijos bataliono Nr. 9 1–osios kuopos narys. Ši kuopa buvo priskirta prie vokiečių saugumo policijos ir SD A operatyvinės grupės 3–iojo operatyvinio būrio (vok. „Einsatzkommando 3“). Kaune H. Švainbergeris pradėjo organizuoti ir vykdyti masines žydų žudynes. Po liepos 6 d. žudynių Kauno VII forte H. Švainbergeris, vykdydamas 3/A operatyvinio būrio vado Karlo Jėgerio nurodymus, buvo atsakingas už sovietų karių palaikų užkasimą bombų išraustose duobėse.

H. Švainbergeris turėjo vokiečių policijos obervachmaisterio ir SS oberšarfiurerio laipsnius.

1941 m. liepą atsiųstas tarnauti į Vilnių, kur buvo priskirtas ir tęsė veiklą 9‑ajame operatyviniame būryje (vok. „Einsatzkommando 9“). Vilniuje tęsė žydų žudynių organizavimą ir vykdymą iki 1941 m. gruodžio. Šiuo laikotarpiu buvo vokiečių SD atstovu Ypatingajam būriui. Organizavo Panerių žudynes ir jose dalyvavo.

Vilniaus miesto komisaro Hanso Hingsto įsakymu rugpjūčio 31 – rugsėjo 2 d. organizavo ir vykdė „Provokacijos dienos“ žudynes. Jų metu vokiečių ir lietuvių pareigūnai suėmė ir Paneriuose sušaudė  Vilniaus senojo žydų gyvenamojo kvartalo gyventojus–žydus. Šių žudynių metu nužudyta nuo 3500 iki 4000 žydų. Organizavo rugsėjo 15–17 d. Vilniaus žydų suėmimus ir sušaudymus. Taip pat organizavo spalio 1 d. Jom Kipur dienos Vilniaus žydų suėmimus ir sušaudymus. 1941 m. gruodžio pradžioje įvykdė ligonių išvežimą sušaudymams Paneriuose iš Žydų psichiatrijos ligoninės Nr. 2 (Pylimo g.).

Lietuvių istoriko Petro Stankero vertinimu, H. Švainbergeris dalyvavo planuojant ir nužudant mažiausiai 18 000 žydų, kurių absoliuti dauguma sušaudyta Ypatingojo būrio narių Panerių žudynėse.

 Pokaris 
1973 m. sausio 18 d.  Vysbadeno apylinkės teismas atmetė ikiteisminio tyrimo prašymą dėl H. Švainbergerio karo metų veiklos Vilniuje. Teismo nutartis teigė, kad H. Švainbergeris atostogavo nuo 1941 m. spalio pradžios iki spalio 25 d., todėl negali būti laikomas atsakingu už žydų persekiojimo ir sušaudymo veiksmus, atliktus šiuo laikotarpiu. Savo parodymuose H. Švainbergeris teigė, kad pagrindine jo užduotimi buvo atlikti vairuotojo pareigas vokiečių Saugumo policijos ir SD skyriaus vadovams Lietuvoje. Pasak jo, jis taip pat buvo paskirtas atsakingu už sušaudytųjų žydų konfiskuoto turto surinkimą ir atvežimą iš Panerių „bazės“. Dėl to jis nurodė lankęsis Paneriuose beveik per visas lietuvių vykdomų žydų sušaudymų dienas. Taip pat nurodė buvęs trijose ar keturiose masinių sušaudymų vietose Vilniaus krašte, į kurias ir iš kurių nuveždavo lietuvių būrio narius.

1960 m. gruodį H. Švainbergerio duoti apklausos parodymai saugomi Heseno centriniame valstybės archyve Vysbadene, o 1984 m. vasario 23 d. apklausos parodymai laikomi Centrinėje valstybinių teisingumo administracijų nacionalsocialistinių nusikaltimų tyrimo įstaigoje Liudvigsburge.

H. Švainbergerio Vilniaus žydų persekiojimai ir nužudymai aprašyti žydų poeto Abraomo Suckeverio atsiminimuose „Iš Vilniaus geto“. Atskiras A. Suckeverio rašinys pavadinimu „Švainbergeris“ publikuotas pilname Holokausto liudijimų ir atsiminimų rinkinyje „Juodoji knyga“.

 Pastabos 

 Šaltiniai 

 Bibliografija 

 Enciklopedijos 

 Dienoraščiai ir atsiminimai 




 Istoriniai darbai 








Kategorija:Holokaustas Lietuvoje